১৯৩৩ সালের ১ ফেব্রুয়ারি মানিকগঞ্জ জেলার ঘিওর উপজেলার খিরাইপাচুড়িয়া গ্রামে জন্ম নেন খোন্দকার দেলোয়ার হোসেন। তারা ছিলেন ৪ ভাই ও ২ বোন। খোন্দকার দেলোয়ার ঢাকা বিশ্ববিদ্যালয় থেকে অর্থনীতিতে মাস্টার্স করেন। পাশাপাশি তিনি আইন বিষয়েও পড়াশোনা করেন। সাফল্যের সঙ্গে পাস করেন এলএলবি। ঢাকা বিশ্ববিদ্যালয়ের সলিমুল্লাহ হলের আবাসিক ছাত্র হিসেবে মহান ভাষা আন্দোলনে সক্রিয় ভূমিকা পালন করেন খোন্দকার দেলোয়ার। ১৯৫২ সালের একুশে ফেব্রুয়ারি ঢাকা বিশ্ববিদ্যালয়ে ১৪৪ ধারা ভঙ্গ করে মিছিলে অংশ নেন তিনি। ভাষা আন্দোলনে সক্রিয় ভূমিকা পালন ও আন্দোলন সংগঠনের কাজে এবং আন্দোলনের পক্ষে জনসমর্থন আদায়ে ব্যাপক তৎপরতার জন্য তিনি একুশে পদকে ভূষিত হন। কর্মজীবনে তিনি সিলেট মুরারীচাঁদ কলেজে অর্থনীতি বিভাগে অধ্যাপনা, মানিকগঞ্জের খোন্দকার নুরুল হোসেন ল একাডেমির প্রতিষ্ঠাতা অধ্যক্ষ ছিলেন। প্রতিষ্ঠা করেন খোন্দাকার দেলোয়ার হোসেন কলেজ ও পাচুরিয়া মসজিদ ও মাদ্রাসা। মানিকগঞ্জের ঘিওর-দৌলতপুর নির্বাচনী এলাকা থেকে দ্বিতীয়, পঞ্চম, ষষ্ঠ, সপ্তম ও অষ্টম জাতীয় সংসদ নির্বাচনে সংসদ সদস্য নির্বাচিত হন দেলোয়ার হোসেন। তিনি পার্লামেন্ট মেম্বারস ক্লাবের দু’বার সভাপতি ছিলেন। বিভিন্ন সময়ে বিভিন্ন সংসদীয় কমিটির সভাপতি ও সদস্য ছিলেন। পঞ্চম, ষষ্ঠ ও অষ্টম জাতীয় সংসদের চিফ হুইপ ও সপ্তম জাতীয় সংসদের বিরোধীদলীয় চিফ হুইপ ছিলেন। খান্দকার দেলোয়ার ১৯৭৮ সালে জিয়াউর রহমানের প্রতিষ্ঠিত জাগো দলে যোগদানের মধ্য দিয়ে বিএনপির রাজনীতি শুরু করেন। তিনি দীর্ঘদিন বিএনপির স্থায়ী কমিটির দায়িত্ব পালন করেন। ২০০৭ সালের ২ সেপ্টেম্বর বিএনপি চেয়ারপারসন খালেদা জিয়া গ্রেফতার হওয়ার সময় খোন্দকার দেলোয়ার হোসেনকে মহাসচিবের দায়িত্ব দেন। পরে ২০০৯ সালের ৮ ডিসেম্বর বিএনপির জাতীয় কাউন্সিলে তাকে পুনরায় মহাসচিবের দায়িত্ব দেয়া হয়। বিএনপি মহাসচিব গত ২২ ফেব্রুয়ারি অসুস্থ হওয়ার পর তাকে মডার্ন হাসপাতালে ভর্তি করা হয়। ৩ মার্চ তিনি গুরুতর অসুস্থ হয়ে পড়লে তাকে স্কয়ার হাসপাতালের আইসিউতে স্থানান্তর করা হয়। রাতে তার অবস্থার অবনতি হলে পরদিন ৪ মার্চ রাতে তাকে সিঙ্গাপুরের মাউন্ট এলিজাবেথ হাসপাতালে নিয়ে যাওয়া হয়। সেখানেই তিনি ইন্তেকাল করেন।